Det var en glad, men ikke overrasket Jacob Risgaard fra Coolshop.dk, tv2nord.dk fangede på en telefon efter hans besøg i byretten. - Jeg er 100 procent sikker på, at vi bliver frifundet efter det her, sagde marketingsdirektøren for Coolshop.dk Jacob Risgaard er godt tilfreds med den måde, tingene forløb i løbet af formiddagen. Til trods for, at han var oppe mod en ivrig modstander. - Man kunne se i det retspapir, som anklagemyndigheden havde fået, at Datatilsynet flere gange havde presset på, for at få anklagemyndigheden til at køre sagen, selvom de ikke ville. Det har de nok gjort for at få lavet en principiel sag ud af det. Videoklippet, der har været omdrejningspunktet i sagen helt fra starten, glimrede ved sit fravær. - Det var jo helt absurd, at de ikke kunne finde det bånd, som de havde fået. Vi sad og så på et screendump, fortæller Jacob Risgaard. Gode udsigter Jacob Risgaard har konfereret med sin advokat, og det gjorde ham blot endnu mere positiv. - Han siger også, at der ikke kan være den store tvivl om, at vi bliver frifundet. Der falder dom i sagen på næste onsdag.

Opsummering:
Webshoppen, der lagde billeder af en indbrudstyv ud på nettet i januar regner stærkt med at blive frifundet for brud på persondataloven efter dagens retsmøde.